ธปท.ส่งสัญญาณปล่อยค่าเงินตามกลไก
แบงก์ชาติยอมรับปีหน้าค่าเงินบาทมีแนวโน้มแข็งค่าขึ้น แต่ยืนยันการดูแลระยะต่อไปจะไม่เน้นการแทรกแซง จะปล่อยไปตามกลไกตลาด
16 ธ.ค. 2555

แบงก์ชาติยอมรับปีหน้าค่าเงินบาทมีแนวโน้มแข็งค่าขึ้น แต่ยืนยันการดูแลระยะต่อไปจะไม่เน้นการแทรกแซง จะปล่อยไปตามกลไกตลาด
นางผ่องเพ็ญ เรืองวีระยุทธ รองผู้ว่าการด้านเสถียรภาพตลาดการเงิน ธนาคารแห่งประเทศไทย (ธปท.) กล่าวว่า สถานการณ์เงินบาทในปี 2556 จะมีแนวโน้มเงินทุนไหลเข้า (Flow) มามาก ทำให้เงินบาทปรับตัวแข็งค่า แต่จะไม่ส่งผลกระทบต่อเศรษฐกิจของประเทศมากนัก โดยขึ้นอยู่กับปัจจัยหลายปัจจัย เช่น การลงทุนโครงสร้างพื้นฐานของภาครัฐและการลงทุนของภาคเอกชนทั้งในประทศและต่างประเทศ ซึ่งจะทำให้สถานการณ์เงินทุนมีความสมดุลกันมากขึ้น
"คิดว่าในปีหน้าเงินทุนจะไหลเข้ามาในประเทศแต่จะมีไม่มากนัก และจะส่งผลให้เงินบาทแข็งค่า ซึ่งเราจะประมาทไม่ได้และก็ต้องปล่อยให้เป็นไปตามกลไกตลาดเป็นสำคัญ"นางผ่องเพ็ญ กล่าว
ทั้งนี้ ธนาคารแห่งประเทศไทย (ธปท.) มีการติดตามด้วยเครื่องมือในการดูแลการเคลื่อนไหวอัตราแลกเปลี่ยนตลอดเวลาแต่ในกรณีที่หากกการเคลื่อนย้ายเงินทุนชะลอลงหรือเปลี่ยนแปลงไปในทิศทางที่ไม่คาดหมาย ขั้นตอนแรกในการจัดการ คือการปล่อยให้เงินบาทแข็งค่าไปตามกลไกก่อน เนื่องจากที่ผ่านมาการนำเข้าและส่งออกของไทยมีประสบการณ์ในการรับมือการแข็งค่าขึ้นของเงินบาทในระดับหนึ่งแล้ว
อย่างไรก็ตาม ผู้ประกอบการต้องตั้งรับทุกสถานการณ์และควรบริหารจัดการเรื่องของความเสี่ยงในเรื่องของการปรับตัวของค่าเงินบาที่จะแข็งค่าขึ้น เมื่อเทียบกับหลายปีก่อน
นางผ่องเพ็ญ กล่าวว่า การส่งออกในปีหน้าจะอยู่ที่ 10% จากปีนี้ที่คาดว่าอยู่ที่ 8-9% ซึ่งปัจจัยการลงทุนโครงสร้างพื้นฐานของภาครัฐ เช่น รถไฟฟ้าความเร็วสูงควรจะมีแผนที่ชัดเจนมากขึ้น